Charles Edward Stuart, lisänimeltään *Young Pretender* ("Nuori kruununtavoittelija").
 *A Delicate Finish to a French Usurper* ("Sopiva loppu ranskalaiselle vallananastajalle"). Thomas Rowlandsonin pilakuva vuodelta 1814. Napoleon Bonapartella ei ollut Euroopan kuninkaallisten silmissä perimisoikeutta valtaistuimeensa, vaan hänen katsottiin kaapanneen valtansa.
**Kruununtavoittelija** on henkilö, joka pyrkii saamaan vallan kruununperimisjärjestykseen perustuvassa monarkiassa, oli kyseessä sitten itsenäinen valtakunta tai autonomisesti hallittu vasallivaltio tai vasallikunta. Tavallisesti kruununtavoittelija on edesmenneen monarkin jälkeläinen tai sukulainen, joka tavoittelee valtaistuinta. Joissakin tapauksissa kruununtavoittelija on aiempi monarkki, joka on syystä tai toisesta joutunut luopumaan vallasta mutta joka on ilmoittanut halustaan palata valtaistuimelle. Monarkioissa laillisiksi kruununtavoittelijoiksi katsotuilla on yleensä ollut perimisoikeuteen perustuva vaatimus tulla kruunatuksi uudeksi hallitsijaksi. Vaikka osa kruununtavoittelijoista tyytyy asemaansa valtaistuimen siirryttyä jollekin toiselle, osa saattaa nousta kapinaan tai aiempina vuosisatoina aloittaa perimyssodan valtaistuimen saamiseksi. Myös perimisjärjestyksen tunnustamia kruununperijöitä, jotka tavoittelevat valtaistuimensa palauttamista valtioissa, joissa monarkia on lakkautettu valtion hallintomuodon muututtua esimerkiksi tasavallaksi, kutsutaan kruununtavoittelijoiksi.

Laittomina pidetyistä kruununtavoittelijoista, joilla on kuitenkin ollut todellinen mahdollisuus nousta valtaan monarkiassa, on käytetty myös muita nimikkeitä, kuten esimerkiksi vallantavoittelija. Myös monet huijarit ovat tavoitelleet kruunua. Esimerkiksi Venäjän viimeisen keisarin Nikolai II:n kadonneiksi jälkeläisiksi on vuosien saatossa ilmoittautunut useita henkilöitä. Suomalaissyntyinen Benjamin Dyster taas esiintyi Ruotsissa 1720-luvulla väittäen olevansa edesmennyt Kaarle XII. Hän koitti nostattaa Taalainmaalla kapinaa itsensä valtaan "palauttamiseksi" väittäen muutamaa vuotta aiemmin kuolleen Kaarlen haudassa olevan jonkun toisen.

Esimerkiksi englannin kielessä varsinaista kruununperijää kutsutaan nimekkeellä *heir*. Lailliseksi mahdolliseksi perijäksi katsotusta kruununtavoittelijasta käytetään nimikettä *pretender*, joskus myös *royal pretender*. Vastaavasti perimisoikeuden tai perimisjärjestyksen ulkopuolelta tulevasta vallantavoittelijasta käytetään termiä *usurper*. Myös huijarikruununtavoittelijoista käytetään joskus nimikettä *pretender* mutta myös *impostor* tai *royal impostor*.

Katso myös
----------

* Vastapaavi

Lähteet
-------

1. 1 2  Nobility Association: Pretenders to the Throne (Arkistoitu – Internet Archive) Viitattu 3.11.2021 (englanniksi)
2. ↑  The Pretenders Romanov-memorial.com. Viitattu 3.11.2021 (englanniksi)
3. ↑  T. W. Paavonkallio: Benjamin Dysterstrjerna.  *Suomen Sotilas*, 1931, nro 33-34, s. 424-425. Artikkelin verkkoversio. Viitattu 3.11.2021.
4. ↑  Pekka Toivanen: Tyysterniemen kruununtavoittelija Benjamin Düster.  *Kauskilasta kuntaliitokseen*, 1999, nro 21. Lappeenranta:  Etelä-Karjalan museon julkaisusarja. Artikkelin verkkoversio. Viitattu 3.11.2021.  fi
5. ↑  *usurper* Cambridge Dictionary. Viitattu 3.11.2021 (englanniksi)
6. ↑  Myös *imposter*
7. ↑  Ellen Castelow: Imposters Historic UK. Viitattu 3.11.2021 (englanniksi)

Aiheesta muualla
----------------

* Kuvia tai muita tiedostoja aiheesta **Kruununtavoittelija** Wikimedia Commonsissa